Heli's, Gripens nuttelose, duur hardeware – praag.co.za — 20 jaar jonk!
Daar is net genoeg geld sodat hulle af en toe aangeskakel kan word, maar hulle styg nooit op nie.
Die gevolg is dat vlieëniers en die helikopters hul bevoegdheid sowel as nut gaan prysgee.
Tesame met die lugmag se 26 Gripen-vegvliegtuie, wat byna ongebruik staan, beteken dit dat 'n tweede groep vliegtuie wat aangekoop is ingevolge die multimiljardrand-wapentransaksies 'n paar jaar gelede, nou in onbruik verval het.
Die situasie lyk beroerd, soos dit uit onlangse vertroulike inligting oor die stand van helikopteroperasies in die lugmag blyk.
Dit geld ook nie net die A109's nie, maar ál die helikopteroperasies wat weens 'n begroting-snit van 60% veroorsaak dat daar landwyd gedeeltes van die lugmag "geamputeer" moet word, het een senior offisier aan Beeld gesê.
Helmoed-Römer Heitman, militêre kenner, het in reaksie gesê die lugmag – soos die hele weermag – ly onder die regering se besluiteloosheid oor wat van die weermag verwag word.
"'n Lugmag sonder vegvliegtuie is 'n dead duck in Afrika se militêre konteks. 'n Weermag sonder helikopters en transportvliegtuie is 'n dinosourus in 'n moeras. 'n Leër sonder aanvalshelikopters en taktiese transporthelikopters is 'n lame duck. 'n Vloot sonder skeepshelikopters en maritieme patrollievliegtuie is blind," het Heitman ontstoke gesê.
Volgens die koerant het die weermag nie op versoeke vir kommentaar gereageer nie.
Die Suid-Afrikaanse Nasionale Weermag (SANW) weier om kommentaar te lewer oor bewerings dat sy 18 Agusta A109-helikopters weens 'n geldtekort nie vlieg nie.
"My kommentaar is baie duidelik: ons bespreek nie operasionele aangeleenthede nie en [die verdedigingsmag se] toestand van gereedheid nie," het die woordvoerder Siphiwe Dlamini gesê. – Sapa
Skrywer Karin RoodtGepubliseer op 24 Julie 2013 Kategorieë Nuus, Suider-AfrikaSleutelwoord Agusta A109 helikopters, Gripen-vegvliegtuie, SANW, Suid-Afrikaanse Lugmag